text: Stjålet vogntog fuld af slik stoppet ved grænsen
  15 november 2014 kl. 13.27
  Litauer havde slik til en værdi af 300.000 kroner med i lasten.
  Det var et vogntog fuld af søde sager, som den 47 årige litauer forsøgte at krydse grænsen med tidlig lørdag morgen.
  Trækkeren var natten til lørdag blevet stjålet fra Hedegaardsvej i Tørring, mens hængeren med slikket var stjålet fra virksomheden Coldstar i Vejle.
  En årvågen chauffør fik imidlertid øje på det stjålne vogntog ved Kliplev og både lastbil og tyv blev stoppet af politiet, før de krydsede grænsen.
  Den 47 årige litauer har ifølge Sydøstjyllands Politi først forsøgt at stjæle en anden hænger, før han fik øje på de søde sager og satte kursen sydpå.
  Manden bliver her til eftermiddag fremstillet i grundlovsforhør.
  